Sasolburg-pedofiel skuldig op honderde aanklagteArgieffoto Phaladi Shuping, woordvoerder van die Nasionale Vervolgingsgesag (NVG), het aan Maroela Media bevestig die 52-jarige man is skuldig bevind op een aanklag van gemeenskap met ŉ minderjarige jonger as 15 jaar, 37 aanklagte van verkragting, 18 van onsedelike aanranding, 541 van die besit van kinderpornografie, 108 aanklagte van die verspreiding van kinderpornografie en 228 van die vervaardiging van kinderpornografie. Die man sal van 1 tot 4 November gevonnis word en sal in polisieaanhouding bly tot dan. Die staat sal intussen sielkundige verslae bekom wat ter verswaring van vonnis ingedien sal word. Die man is op 16 Oktober 2014 in hegtenis geneem nadat die polisie ŉ wenk van Interpol ontvang het. Die man het glo ŉ netwerk vir pedofiele aanlyn besoek en foto’s opgelaai van hom wat sy twee dogters en ander meisies seksueel aanrand. Die polisie het vroeër gesê die man het foto’s op ŉ webwerf geplaas waartoe slegs sekere mense toegang het. Die webtuiste se gebruikers moet eers ŉ foto van kinderseks oplaai voordat hulle toegang tot die webtuiste kry. Tydens die man se inhegtenisneming by sy kantoor in Kew, Johannesburg, het die polisie op talle rekenaars, DVD’s, selfone, boeke, seksspeelgoed, onderklere en foto’s beslag gelê.